清

**清**，女真愛新覺羅氏所建。明萬曆四十四年，努爾哈赤稱汗，國號**金**，史稱**後金**，建元天命。天聰十年，皇太極平漠南蒙古諸部，登極為帝，乃易國號為**大清**。

順治元年，李自成陷北京，明將吳三桂引清兵入關，逐自成、張獻忠並南明諸王，所至之處，屠戮甚重，又彊令薙髮易服。

康熙元年，吳三桂弒永曆帝於昆明，南明亡。二十二年，明鄭降，漢地盡歸滿清。

夫滿人令薙髮、易服者，欲盡毀華夏衣冠，以臣服漢民也。然諸烈士反抗不止，故行十從十不從之策。終清之世，漢民、邊民抗清不止；中葉以降，西洋諸國侵擾未已。迨宣統三年，民心思變，武昌起義，未幾清帝遜位，遂亡。自入主中原，凡十帝，二百又六十八年。

## 國號

諸說紛紜。一曰，處金故地，屢南侵故。終明之世，華夏皆戒慎於金。遂以同音異字之清為號焉；一曰，據五行說，明有火德。女真地處東北，周禮曰：「東者青也。」合水為清。故號清者，取其水剋火之意，以主中原也；一曰，大清本非國名，蒙古謂大清者，尚戰之國也。

拉丁文謂「清」為Ch'ing。西元一九五八年漢語拼音制，定為Qing。然清末與列強締約，多稱中國，英文作China；亦作大清國，或大清帝國也。

### 帝系

## 史

### 初興
女真本為明臣，明末，建州平定女真各部，努爾哈赤遂主女真，萬曆四十四年，叛明自立，號大金，史載後金。夫後金者，實大清之始也，故努爾哈赤廟號清太祖。初，太祖創制滿洲文，立八旗制，女真之所向披靡者，皆肇於此也。天命四年，破明軍於薩爾滸，遼東要地皆入後金，惟袁崇煥守寧遠，太祖不能破，竟傷於明軍炮火。太祖崩，太宗立，用反間，計殺崇煥，遂盡得關外。又降漠南蒙古。天聰十年，稱大清皇帝，易女真名滿洲，滿族遂得其名。

### 逐鹿
太宗崩，世祖立，明內患不止。崇禎十七年，李自成陷北京，思宗殉國，山海關總兵吳三桂引清兵入關，破自成，時順治元年也。滿清遂都北京。入關之初，明祚續於江南，鄭成功亦據臺灣。清廷既擊自成，復遣兵滅南明，擒殺諸王。十餘年間，江南雲貴等，皆陷於清矣。

### 鼎盛

聖祖立，既平三藩，復降鄭氏、併臺灣，遂盡得漢地。定尼布楚約、平準噶爾噶爾丹。世宗朝，平青海、定恰克圖約。高宗朝，滅準噶爾、征回疆、外蒙古、新疆、西藏等，盡皆入清版圖。乾隆間，口逾三億，天下之民，三有其一。清武功所至，朝鮮、琉球、安南、南掌、暹羅、緬甸、廓爾喀、哲孟雄、不丹、哈薩克、布魯特、浩罕、布哈拉、愛烏罕、巴達克山、乾竺特、拉達克等，皆內附。

清承明制，立六部，開科取仕；編纂典籍，計有康熙字典、古今圖書集成、四庫全書，以安漢民。又置理藩院，掌諸夷之政，復行改土歸流。世宗立軍機處，政事悉歸一尊。

初，太祖主女真，即奴役漢民甚。入關未幾，大肆屠戮，計有揚州十日、嘉定三屠、江陰慘殺等，且彊行薙髮令，毀華夏衣冠，漢人多懷異志。清既平臺灣，興文字獄。凡剃髮、易服、圈地、佔房、投充、逃人，曰「清初六弊政」也。

### 中衰
高宗開邊，計有十全武功者，用兵不止；又有南巡六度、修四庫全書之舉，皆耗用甚鉅，致國庫空虛。帝暮年，軍機大臣和珅甚得其寵，富可敵國，朝野遂貪賄成風矣。高宗朝，川楚教亂起；仁宗朝，天理教亂京。及後太平天國舉事，歷宣宗、文宗、穆宗三朝，為禍之烈，為清開國僅見。鄉勇、團練既興，清廷惟倚曾國藩、李鴻章、左宗棠者，皆中興之名臣也。

### 外患

初，清廷患漢民私通臺灣，明令遷界、禁海。至臺灣既平，禁令始弛。然清帝恐西洋諸國為患中國，遂行閉關鎖國之策。聖祖朝，通商止於四口；至高宗時，僅餘廣州一隅矣。時西洋諸國歷工業革命，工肆日興，國力日強，洋商囿於清廷所限，時思增商、闢埠；其中英吉利屢使大清，皆為商貿之事矣。然清帝既自詡天朝上國，亦以英人得寸進尺，欲行侵門踏戶之實，怒而不許。歷高宗、仁宗二朝，英使每覲見清帝，欲增通商，皆不得要領，華英積怨日深。

至宣宗朝，洋商以白銀入絲、錦、茶、瓷器諸物，每欲銷華以本國工肆、科技之物，皆曰奇技淫巧，興趣闕如。英商以白銀所失甚鉅，遂通以鴉片。鴉片者，吸之以煙，成癮極深，故需求日殷。清廷既患白銀外流，又恐民日羸弱，時思對策，弛禁、絕禁之爭不止。終遣林則徐為欽差，馳赴廣州，厲行禁絕。英廷以中國行絕禁，並脅洋商具結，揮兵赴華，鴉片戰起，清軍敗績，訂南京條約，割地賠款，西洋諸國一躍而成列強，紛紛訂約增商，中國門戶漸啟，積弱日顯。

國門既開，華洋交流日深，矛盾益顯，尤以西洋傳教士赴華宣教，每遇官民所阻，遂啟教案之釁。西洋諸國每以洋人見欺，動輒以刀兵相加中國；尤以咸豐十年，英法聯軍破京師，劫燬圓明園，再訂割地賠款之約一事，辱國至鉅。有識之士，時思習西洋諸器物，以臻船堅炮利之境，師夷之長技以制夷。遂以中興名臣為首，辦洋務，興西洋工業。然政體不更，貪墨之徒，上下其手，水、陸軍紀廢弛，終未竟全功。

### 末葉
清季，國土藩屬迭喪。計有越南，讓予法蘭西；緬甸、廓爾喀、哲孟雄、不丹等，陷於英吉利，西藏亦為英人染指。法、英亦各強租廣州灣、威海衛暨香港新界。外蒙古、外滿洲、西北並旅順、大連、東清鐵路等，入俄羅斯掌中，惟左宗棠平回亂，新疆建省，遂得保。膠州灣為德意志強佔。日本既得琉球，至光緒二十一年，甲午戰敗，馬關訂約，終奪朝鮮、臺灣、澎湖並遼東諸地。昔日蕞爾小國，蓋因明治維新，政令、兵事為之一新，遂得以自強，且敗天朝焉。列強各有所得，欲分中國以保其利，惟美利堅力主門戶開放，清遂得免瓜分之禍，然中國亦淪為半殖民地，任列強所魚肉。

初，穆宗立，辛酉政變起，朝政遂歸孝貞、孝欽二后，尊為慈安、慈禧兩宮皇太后，行垂簾聽政；孝貞皇后既崩，朝臣悉聽命慈禧太后矣。甲午敗績，康有為、梁啟超等士子上書德宗，計議維新，行君主立憲以圖強。新政百日，太后盡廢新法，誅六君子。至此，有識之民，皆思革命，欲行共和，以伸國權矣。

庚子之秋，義和團事起，清廷合之排外，致八國聯軍入侵，陷京師，太后、德宗西狩。清廷不得已，訂辛丑和約，賠四億五千萬兩，國計民生，陷於絕境，變法之聲，不絕於耳。清廷既患革命，終允立憲以應民情。惟所立內閣，滿人掌者過半，漢民忿懣愈加。時，孫文屢興革命，各省諮議局、江南新軍，多思革命以救國。辛亥年，革命黨人揭竿武昌，江南、嶺南、雲貴等地，紛紛響應，二十二省，獨者十七，皆使南京，舉孫文為中華民國臨時大總統，民國遂立，都南京，以西元一九一二年為中華民國元年。清廷無奈，舉袁世凱為內閣總理大臣，盡掌機要，以平革命。惟世凱陰使民國，立協議，逼宮清室，以換臨時大總統之位。宣統三年十二月廿五，清帝遜位，民國遂舉世凱，易都北京，清亡。惟清室尊號、耗用等，仍按清室優待條件所予留。

## 政事

### 中樞
清初政事之裁奪，多有沿革。太宗、世祖、聖祖三朝，行議政王大臣會議，以八旗旗主並皇族、宗族議後定讞。太宗仿明內閣制，置內三院；世祖時終易為內閣。然議政王大臣議決，毋須內閣票擬，逕付實行。後聖祖另置南書房、世宗復設軍機處，以奪二者之權。擬旨之外，凡大政、大獄、重臣之任免等，概由軍機處議後奏請上諭，政事遂悉歸皇帝矣。乾隆五十六年廢議政王大臣會議。至宣统三年行變法，仿西洋制，始行責任內閣，終撤軍機處暨舊內閣。

清雖承明制，行六部，惟中樞政令，凡大事者，概經軍機處付六部。夫中樞輔政者，都察院掌百官監察；大理寺掌刑獄複決；理藩院主藩部諸事；翰林院主史、墨並科舉主考諸項；通政司主校閱內外奏疏；國子監主貢生、監生肄業；欽天監掌天文曆法也。帝室諸事者，宗人府主皇族宗室、內務府主宮禁、詹事府掌東宮事、太常寺掌宗廟、光祿寺掌祭貢、太僕寺掌車馬、鴻臚寺掌朝會儀節、太醫院掌宮室醫事也。

### 地方

清地方政事，咸直屬皇帝，置行省於漢地，並有東三省、藩部。

漢地，或曰關內、內地。清承明制，置直隷、江蘇、安徽、山西、山東、河南、陝西、甘肅、浙江、江西、湖北、湖南、四川、福建、廣東、廣西、雲南、貴州，共一十八省，各設巡撫掌其司；然要衝之地，又置總督，轄一至數省。督、撫互不從屬，皆掌所轄之軍、民、刑諸事。省下設府、州，再下置縣，知府、知州、知縣各掌其有司。光緒十一年，臺灣建省；惟甲午戰敗，日據臺灣，遂廢。

另滇、黔、桂、川、湘、鄂、隴諸地之異族，各置土司，文者屬吏部，計有土府、土州、土縣；武者屬兵部，計有宣慰司、宣撫司、招討司、安撫司、長官司。各職概以異族之長世襲，受印信，歸所在督撫、駐紮大臣所管。世宗時，行改土歸流於滇、黔、桂等地，設流官代土司；光緒、宣統之際，始行於川西、藏東矣。

而滿洲乃龍興之地，入關後，八旗留守盛京。康、雍、乾三朝，設將軍於盛京、吉林、黑龍江，從一品，下設專城副都統，駐各城，下轄總管領各旗。漢民、異族所居，分而治之，且禁內地漢民移駐，以區滿、漢之分。迨光緒三十三年，廢將軍，置東三省總督，轄奉天、吉林、黑龍江三省，華北漢民移居者日增。

藩部者，始於太宗降漠南蒙古，置蒙古衙門；嗣後國土日張，所轄邊民日增，遂改設理藩院，總理蒙古各部、新疆、青海暨西藏，並西南土司諸事。理藩者，中樞掌轄之權也；然各族內大小事宜者，概由之。至清末，列強環伺，光緒十年新疆建省；內地十八省、東北三省並新疆，合稱二十二省。

### 滿漢各半
清之官制者，滿、漢各半也。自中樞至下定制，滿、漢員額均等，以滿制漢，保滿清江山焉。各級俱置滿官、蒙官、漢軍、漢官諸員額；漢軍、漢官者，八旗漢人也。凡遇出缺，非同族者不得候補。督、撫之數，俱從滿、漢各半之制；惟知府以下諸官，多用漢人矣。

## 兵事
### 陸軍
清初採八旗軍制，設滿、蒙、漢軍八旗，另建綠營以輔之。綠營者，以明官兵重編，散之各地。清入關後，承平日久，八旗子弟沉迷逸樂，軍紀廢弛；兼之所役不及綠營，生活窘迫，戰不能用。聖祖平三藩亂事，惟賴綠營以竟其功矣。至乾、嘉之世，綠營又不堪用。高宗嘗閱綠營，其軍所示者，射箭，箭虛發；馳馬，人墮地。高宗、仁宗朝，白蓮教、苗族為禍，惟賴地方各建鄉勇，以平亂事。夫鄉勇之供給，出於本鄉；事平，則各有所歸，彼若為流民者，食不裹腹，亦終成盜匪也。太平天國亂起，曾國藩、李鴻章另組湘、淮兩軍，亦皆鄉勇。地方軍權不復制於軍機處，亦啟民國軍閥割據之端也。

甲午戰後，朝廷始組建新軍。光緒二十年，胡燏棻用德意志教官，編練新軍於天津馬廠，後移師小站，曰定武軍。越明年，袁世凱掌定武軍，師從德、日，改曰新建陸軍。新軍屢有擴編，建軍十一年，終成北洋六鎮，一鎮轄步、馬、炮、工、輜共二十營。至宣統三年，計有鎮十四、混成協十六、禁衛軍協二，並標、營若干。

### 水師
初，清軍僅長於騎射。世祖襲明制，置水師於沿海各省。清初厲行海禁，以絕明鄭之助，水師僅資巡防。至仁宗朝，東南海盜為患，始思強水師以振海防。至宣宗，鴉片戰敗，清水師之弱，西洋之船堅炮利，世所盡見。同、光年間，始行洋務，建海軍。光緒元年，北洋水師肇建，十四年始成，天下序八，亞洲居首，為北洋、南洋、福建、廣東諸水師中至強者。清法戰爭起，南洋、福建水師，多有折損；甲午戰敗，北洋水師全軍盡墨。嗣後，重建北洋水師，並併南洋、福建、廣東水師，置為巡洋艦隊暨長江艦隊。

## 貨殖
### 通貨
清承明制，貨殖通商，凡稅賦、八旗供給、通外商等，以銀交付；國內通貨，以銅鑄幣，圓形方孔，又曰制錢。文宗朝，發户部官票並大清寶鈔者，即各以銀、制錢為本也。至光緒十五年，廣東始鑄銀元，中鑄龍紋，人稱龍銀、龍洋。宣統二年頒幣制則例，定銀本位，一統成色，每枚計庫平銀七錢二分，含純銀九成，合六錢四分八厘。翌年始鑄大清銀幣，惟辛亥革命起，未果。

### 農桑、人口
夫中國口數，於北宋已逾億。至明末葉，幾達二億；萬曆二十八年，口億五千萬。明末清初，流寇、入關、剿寇、滅南明諸王、三藩作亂，兼之飢饉、瘟疫故，至順治末年，口數十去其四。至聖祖平三藩、取臺灣，歷康、雍、乾三世，休養生息，又得新進農桑之物，以作口糧，計有占城稻、玉米、花生、馬鈴薯等，口數屢增不止。康熙二十四年，口復億餘；高宗季，逾三億；迨道光十四年，達四億。嘉道以降，亂事、天災頻仍，去國者日增。宣统三年，查戶數計有九千二百六十萬餘，口數三億四千萬有奇；惟後世推算，口數當至四億三千萬。

聖祖敕令永不加賦、攤丁入地，以遏兼併土地，兼促工肆。然查冊不清之弊，高宗之世日彰。三十九年，鄂東天災，所賑口數竟逾戶籍所載，始查明縣吏敷衍上報。帝大怒，責各省督撫清查丁口；四十一年，行保甲制，口數之報，終趨嚴實，至道光年間亦然。

明末清初，戰禍不止，尤以獻忠屠川，致三百萬口僅餘八萬，清廷遂行湖廣填四川之策。東北龍興之地，置柳條邊於奉天，禁關內漢民北遷，然鋌而走險者不絕。咸、光之世，清廷患俄、日覬覦東北，禁令始弛，日俄戰後，令盡撤矣。閩、粵沿海，山多地狹，移居海外者，絡繹於途。清取明鄭前，臺灣已獲民十餘萬。清初厲行遷界、禁海；既降臺灣，則禁民遷島，以絕事端。至牡丹社事發，日本兵臨，終允移民居臺。日佔臺前，移民已逾三百萬。明代以還，閩、粵之民，移居暹羅、馬來亞、印尼等地者甚眾，更建蘭芳共和國於婆羅洲。鴉片戰後華民外移者日增，多居於東南亞、西美利堅、加勒比海諸島也。清季，海外華僑計有七百萬。

### 稅賦
康熙朝，社稷日定，然戶冊不清，地少反而多徵，貧者不堪重賦，相率逃亡，故丁、地載冊之增，概不符實。康熙五十一年，詔曰：盛世滋生人丁永不加賦，以絕暴斂；又採攤丁入地之策，併丁稅入地稅。是故流民不患稅負之重，地主則賦增，以緩兼併，兼促工肆。然賦制不更，至鴉片戰後，流弊叢生，尤以白銀外流，銀日貴而錢、穀日賤，納銀之責，加諸百姓，貧者愈貧，國勢由是日衰。

### 商事
清繼明代，民間手作大盛，尤以絹、綿、鐵諸業為最。鐵者，冶煉為具，以供農事也。初，敕令遷界，行海禁，銀不得入，由是銀荒穀賤，殷實者相繼破落；至鄭氏降，復界，海禁令緩，漸有起色。

至承平日久，商肆日盛，典當之業遂興。時亦有錢莊、銀號，代存款項；票號者，客存以款，兌以會票，往來南北，由是者票號則行匯款之業。晉商、徽商等，與皇族過從甚密，又多捐納，故亦云參預官銀之往來也。

洎於乾隆，食貨富於南而輸於北，由廣東佛山鎮至湖廣漢口鎮，不特廣東一路。由湖廣漢口鎮至河南朱仙鎮，則又不特湖廣一路矣。

## 註

## 據

分類:清書
分類:基礎之文